AfriForum: 'Onderwysminister saboteer leerders se toekoms' - Maroela Media
AfriForum: 'Onderwysminister saboteer leerders se toekoms'
Die burgerregte-organisasie, AfriForum, sê hy het met skok kennis geneem van die minister van basiese onderwys se besluit dat senior leerders voortaan net een keer tussen graad 10 en graad 12 mag druip en daarna outomaties deurgesit moet word.
Volgens Alana Bailey, adjunk uitvoerende hoof van AfriForum, bewys die minister leerders geen guns nie. "In sy staatsrede het president Jacob Zuma verlede week groot gewag gemaak van die belang van gehalte-onderwys en die noodsaaklikheid dat jongmense werksgeleenthede moet kry. Ongelukkig moet die onderwysstelsel eers mense lewer wat dit vir werkgewers die moeite werd maak om hulle in diens te neem. As dit vir 'n werknemer onduidelik is of 'n leerder graad 10 tot 12 op meriete geslaag het, gaan hy nie moeite doen om aan die matrikulant werk te gee nie. As 'n leerder in graad 10 druip en weet hy gaan in graad 11 en 12 deurgesit word, watter aanmoediging is daar vir hom of haar om alles in te sit om die twee jaar te slaag?" Nog 'n komplikasie is dat leerders wat wel op meriete slaag, se matriekuitslae binne so 'n bestel onder verdenking gebring sal word. Niemand sal weet wie werklik die kwalifikasie verdien nie.
Bailey meen dat die onderwysdepartement besig is om met ondeurdagte beleidsaanpassings en wanadministrasie die toekoms van die Suid-Afrikaanse jeug te saboteer. Dit lei ook tot frustrasie onder onderwysers, en die onderwysberoep verloor só van sy belowendste lede. "Hierdie besluit van die minister bewys net weer dat dit hoog tyd is om haar te vervang met iemand wat die jeug se welsyn as prioriteit stel en bereid is om 'n kultuur van uitnemendheid en aanspreeklikheid binne die departement te vestig," het Bailey gesê.